นิกเกอิปิดเช้าบวก 69.56 จุด ขณะนลท.คลายวิตกเศรษฐกิจจีน
นิกเกอิปิดเช้าบวก 69.56 จุด ขณะนลท.คลายวิตกเศรษฐกิจจีน
8 ม.ค. 2559

ดัชนีนิกเกอิตลาดหุ้นโตเกียวปิดภาคเช้าปรับตัวขึ้นในวันนี้ โดยดัชนีนิกเกอิปิดภาคเช้าเพิ่มขึ้น 69.56 จุด หรือ 0.39% แตะที่ 17,836.90 จุด หลังจากร่วงลง 4 วันติดต่อกัน เนื่องจากนักลงทุนคลายความวิตกเกี่ยวกับแนวโน้มเศรษฐกิจจีน อันเป็นผลมาจากการแข็งค่าของเงินหยวนเมื่อเทียบกับดอลลาร์สหรัฐและการที่ตลาดหุ้นจีนเปิดตลาดดีดตัวขัน
ตลาดหุ้นโตเกียวได้รับอานิสงส์จากการเปิดตลาดพุ่งขึ้น 2.23% ของตลาดหุ้นจีนในเช้าวันนี้ ขานรับคณะกรรมการกำกับหลักทรัพย์และตลาดหลักทรัพย์ของจีน (CSRC) ประกาศระงับการใช้เซอร์กิตเบรกเกอร์ ซึ่งมีผลตั้งแต่วันนี้
ทางด้านธนาคารกลางจีนได้ปรับค่ากลางเงินหยวนแข็งค่าขึ้นในวันนี้ ซึ่งถือเป็นครั้งแรกในรอบ 9 วัน หลังจากมีการปรับลดค่ากลางเงินหยวนลง 8 วันติดต่อกัน
การดำเนินการล่าสุดของธนาคารกลางจีนได้ช่วยสร้างเสถียรภาพแก่เงินหยวน โดยทำให้เงินหยวนแข็งค่าขึ้นในการซื้อขายช่วงเช้าวันนี้
 